শুরুতে তাজউদ্দীন মনে হয় ধারণা করতে পারেননি শত্র“টি কেমন ভয়ঙ্কর ও সুসজ্জিত। নইলে তিনি কেন অমন ব্যস্ত হবেন চটের থলিতে-রাখা রাইফেলটির খোঁজে, যেটিকে পরে কোথায় ফেলবেন সেটাই এক সমস্যা হয়ে দেখা দিয়েছিল। কেবল তিনি নন, আরো অনেকেই যুদ্ধক্ষেত্রে প্রয়োজন হবে মনে করে নিজেদের সংগৃহীত অকিঞ্চিতকর হাতিয়ার নিয়ে রওনা হয়ে দেখেছেন হাতিয়ার বরঞ্চ বোঝা হয়ে দাঁড়িয়েছে। চীনপন্থী কমিউনিস্ট বলে পরিচিত মোহাম্মদ তোয়াহা ও বদরুদ্দীন উমর বের হয়ে পড়েছিলেন অনিশ্চিত যাত্রায়, তাদের সঙ্গে কিছু অস্ত্রশস্ত্র ছিল; সেগুলো নিয়ে বিশেষভাবে বিপদে পড়েছিলেন। কোথায় ফেলবেন কীভাবে ফেলবেন সে এক মহাসমস্যা। তাদের সঙ্গে ছিল দু’জন কিশোর, তারাও রওনা হয়েছে যুদ্ধে যাবে বলে, কিন্তু তারা বিপদে পড়েছে ইংরেজি মাধ্যম স্কুলে পড়াশোনার দরুন ভালো বাংলা বলতে পারে না বলে। গ্রামের লোকদের সন্দেহ হয়েছে এরা বিহারী, অতিউৎসাহীরা কিছু লোক ঠিক করেছিল তাদেরকে হত্যা করে পাঞ্জাবিদের বাঙালি নিধনের প্রতিশোধ নেবে। অনেক কষ্টে কিশোর দু’টিকে তাৎক্ষণিকভাবে বাঁচানো সম্ভব হয়েছে। একই ধরনের বিপদে পড়েছিলেন অধ্যাপক রেহমান সোবহান ও অধ্যাপক আনিসুর রহমান। তারাও রওনা হয়েছিলেন যুদ্ধে যাবার জন্য, কিন্তু ভাষা ও উচ্চারণের সমস্যার দরুণ অবাঙালি বলে চিহ্নিত হয়েছিলেন। বাঁচা অসম্ভব হতো ঢাকা কলেজের অধ্যাপক মোহাম্মদ নোমান যদি ঘটনাস্থলে উপস্থিত না হতেন। তিনি তখন পাশের গ্রামে ছিলেন।